
Da Carol Marinelli nylig skulle fylle ut et skjema hvor det ble spurt etter yrke, kunne hun lykkelig skrive «forfatter». Så skulle hun skrive hva hun gjorde for å slappe av, og svaret ble «skriver bøker». Det tredje spørsmålet gjaldt hobbyer, og for ikke å virke fullstendig besatt, svarte hun «svømming» – men du kan sikkert gjette hva det riktige svaret ville ha vært.

 




Kostbar kjærlighet

I Kostbar kjærlighet møter du moderne Askepott-fortellinger der sterke kvinner lar seg rive med av en virvelvind av romantikk og luksus. Men kan fornuftsekteskap bli til noe mer, eller er kvinnene dømt til å leve i kjærlighetsløse ekteskap? Ørkenens dronning er andre bok i serien.

 




Prolog

«Ro deg ned, Sahir …»

Sahir snudde seg. Han hadde vært lettet over at de eldgamle trappene som var hugget ut i berggrunnen var så smale at det ikke var mulig å snakke sammen, og moren var et godt stykke bak.

Dronning Anousheh av Janana var upassende kledd for en tøff spasertur.

Vinden blåste det svarte håret hennes inn i øynene, og den elegante kappen var tydeligvis en hindring. Hans herlig eksentriske mor var naturligvis sminket. Til og med fottøyet hennes var smykket med juveler.

Men det pleide ikke å bremse henne.

Sahir gikk tilbake og rakte ut hånden i den bratteste stigningen.

Sahir hadde ikke gledet seg til dette. Det var ikke bare det at han som trettenåring følte seg litt for gammel for den årlige pikniken moren insisterte på. Det var mer det faktum at når de omsider kom til toppen, var det en pinlig samtale som ventet.

Sahir hadde, i likhet med sine yngre søsken, vokst opp med en vag bevissthet om at moren deres hadde en fortrolig - hva nå enn det betydde.

Som arving til Jananas trone tilbrakte Sahir somrene med å bli undervist i protokoll og Jananas innviklede lover – og for noen år siden hadde han oppdaget at moren deres hadde en elsker!

Sahir hadde holdt det for seg selv, men denne sommeren hadde morens hemningsløshet ført til at hans yngre søsken hadde funnet ut av ting på egen hånd.

Noe måtte sies.

«Det må være deg», hadde Ibrahim sagt, alltid glad for å slippe unna en oppgave. «Du skal bli konge en dag.»

«Mamma kommer til å forlate pappa!» hadde Jasmine hulket dramatisk. «Å, stakkars pappa.»

«Hun kommer ikke til å forlate ham», svarte Sahir bestemt, selv om han var sint på moren. «Som dronning har hun ikke gjort noe galt – loven sier at hun kan ta seg en fortrolig – og uansett, far har kanskje …»

Han hadde bråstoppet og bestemt seg for ikke å avsløre at kongen hadde lov til å ha en haẓiyya, eller en kone nummer to. Ikke bare ville Sahir helst slippe mer dramatikk fra Sjasmins side, han kunne heller ikke fatte at hans strenge far kunne påberope seg en slik regel.

«Pappa burde være snillere», sa Ibrahim indignert. «Han er ulykkelig og alltid sur …»

«Han har mye å tenke på», hadde Sahir minnet ham skarpt om. «Dette er urolige tider. Kongen må fokusere på fred for landet vårt – ikke dramaer innenfor palassets murer.»

Da de vokste opp, hadde de alle hørt moren håne kongen hver gang hun følte at hun ble ignorert – at hun skulle ta det opp med sin fortrolige … at han i det minste lyttet til henne, at han i det minste la merke til hva hun hadde på seg …

Det hele hadde tilspisset seg i sommer.

Ibrahim hadde sett henne en kveld, pyntet som alltid, og moren hadde advart ham innstendig mot å si noe.

Og Jasmine hadde etter et mareritt forsøkt å komme seg til morens soverom. Men inngangen til sydfløyen hadde vært låst …

«Det var ingen tjenestepiker, og det tok evigheter før hun svarte», hadde Jasmine hulket til Sahir. «Så ville hun ikke slippe meg inn … sendte meg bare tilbake til sengen …»

Mer bekymringsfullt for Sahir var det at han hadde sett det sure uttrykket i Aadils ansikt da en overdådig leveranse hadde ankommet til dronningen.

Aadil var Sahirs livvakt, og Aadils far var kongens øverste rådgiver, og hvis dette nådde kongens ører, ville det bli bråk.

Sahir kjente alle regler, og han visste at selv om det var tillatt å ha en fortrolig, måtte alle parter være diskrete.

Dronning Anousheh av Janana var i økende grad ikke det.

«Å, Sahir …» Moren var andpusten da hun nådde toppen. «Gi meg et øyeblikk.» Hun trakk pusten mens Sahir bredte ut teppene han hadde tatt med. «Det ser vidunderlig ut.» Hun smilte. «Se på alle godbitene du har tatt med. Det er bra for deg å lære å gjøre dette uten tjenere …»

«Jeg rer min egen seng på skolen», sa han og skjenket litt isvann til henne.

«Takk skal du ha.» Hun tok en stor slurk «Det jeg sier, er at det er godt å kjenne til disse spesielle stedene.»

Sahir motsto å himle med øynene. I fjor hadde de klatret opp støvete palasstrapper, året før hadde de utforsket grotter … «De stedene du tar meg med til er praktisk talt utilgjengelige.»

«Akkurat», smilte mor. «Du kan gjøre ting uten at andre alltid vet om det, for en dag vil du kanskje ha litt privatliv …»

Moren var flink til å snakke om privatliv, tenkte Sahir der de satt og småpratet. Eller rettere sagt, mens moren forsøkte å presse en samtale ut av den tretten år gamle sønnen. Hun snakket om livet hans i London og skolefagene hans, og prøvde å finne ut av hvem vennene hans var.

«Det er synd at Carter ikke kom i år.»

«Han tilbringer sommeren på Borneo sammen med bestefaren sin.»

«Stakkars Carter. Å miste hele familien sin på den måten …» Hun sukket ettertenksomt. «Snakker han om dem?»

«Nei.» Sahir ristet på hodet. «Det har han aldri gjort.»

For mange år siden hadde moren og lillebroren til vennen Carter blitt drept i et krokodilleangrep – faren hans hadde omkommet da han forsøkte å redde dem. Sahir visste bare hva som hadde blitt sagt på skolen eller i pressen. Vennen hans hadde aldri snakket om det. Ikke en eneste gang.

«Noen ganger er det som om han har glemt dem.»

«Det har han ikke», sa moren. «Vær der for ham, Sahir. Inviter ham alltid med på høytider og feiringer. Si navnene deres …»

«Jeg har prøvd.»

«Du vil vite når tiden er inne.»

Ørkenen lå som en oransje ild bak palasset, og havet slo mot klippene nedenfor. Sahir så mot byens skyline.

Janana var et land fullt av kontraster … vakkert og voldsomt, sart og vilt, mektig og samtidig skjørt.

Sahir kjente sin egen historie, og selv om faren var fjern og alvorlig, var han veldig stolt av ham. Kong Babek av Janana hadde kjempet lenge og hardt for å få en blomstrende hovedstad med toppmoderne sykehus, hoteller og designerbutikker, selv om de eldste og rådet hadde vært sterkt imot det.

For hans mor, dronning Anousheh, var det den gamle byen og ørkenen som var den store lidenskapen.

De stirret begge mot palasset og så på det gamle citadellets prakt. Fra dette utsiktspunktet var setarahstjerne-konstruksjonen tydelig, men det var ikke de skjulte gangene og trappene som førte opp til midttårnet – utad intetsigende, innvendig strålende – med sin utsikt over nattehimmelen.

Selv om palasset var et vakkert syn, bar det preg av historien. For flere hundre år siden hadde et jordskjelv lagt Janana i ruiner, rasert bygninger og utslettet landsbyer. Palasset ble også rammet, og en hel fløy hadde blitt lagt i ruiner og drept både den daværende dronningen og mange ansatte.

Kort tid etter jordskjelvet hadde kongen tatt sitt eget liv og kastet det beleirede landet ut i ytterligere kaos og uro. Som en konsekvens av dette hadde slekten endret seg, og det samme hadde noen av ekteskapslovene. Ny lovgivning hadde blitt innført for å sikre at en slik tragedie aldri skulle kunne ramme landet igjen. Enhver fremtidig konge eller dronning måtte bare ha én lidenskap – kongeriket Janana.

Kjærligheten var for vanlige folk, ikke for deres herskere.

«Det er så skjemmende», sa moren og fulgte Sahirs blikk mot den ødelagte fløyen.

«Det tjener som en påminnelse», svarte Sahir og gjentok læresetningen sin: «En herskers hjerte kan bare tilhøre landet hans.»

«Vel, når faren din har formidlet fred, skal jeg kjempe for å få fløyen gjenoppbygd og palasset tilbake til sin fordums prakt.»

Moren hadde alltid store planer.

«Sahir», sa hun, «du vet at kjærlighet er forbudt for en monark, men jeg tror at et hjerte er til for å deles.»

«Ja», sa han seg enig. «En konges hjerte er delt likt mellom hans undersåtter.»

«Jeg vil at du skal høre på meg.» Moren så på ham. «Bare fordi du skal bli konge, betyr ikke det at du må være enig i alt de eldre …»

«Jeg er ikke alltid enig», avbrøt Sahir.

Dette var et tema han selv kjempet med. Han visste at moren måtte være ensom, selv om hun smilte og lo. Og likevel kunne han forstå kravene som ble stilt til faren.

«Jeg er i lære, og ennå ikke konge», sa han. «Inntil den tid skal jeg følge alle læresetningene. Det gjør du!» Som trettenåring hadde han ikke helt mestret å være like reservert som sin far. «Særlig de som passer deg.»

«Unnskyld?» Hun blunket.

Det måtte sies, og det falt i hans lodd. «Du mangler diskresjon.»

«Sahir …?» Hun la hodet på skakke, med nysgjerrige, brune øyne. Kanskje var hun usikker på advarselen som ble gitt. «Hva er det du sier?»

Sahir holdt blikket hennes. «Det er ikke plass i palasset for en uforsiktig betrodd.»

Til hans overraskelse lo hun. «Å, Sahir! Du er så lik faren din til tider.»

«Mor, vær så snill …» Nå kom frykten til overflaten. Sahir hadde gjort sitt beste for å berolige Jasmine, men også han var redd for hva som kunne skje. «Vær mer forsiktig.»

«Sahir …» Hun holdt rundt haken hans. «Det var riktig av deg å snakke med meg. Det vil bli tatt opp. Nå skal vi nyte resten av pikniken vår. I morgen flyr du til London, og snart er du tilbake på skolen.»

Sahir nikket, men rynket så pannen. «Mor?» Det kom en dråpe blod fra neseboret hennes. «Du blør.»

«Det er klatringen», sa hun og strakte seg etter en serviett. «Er det noe is i kurven?»

«Selvsagt.» Han følte seg forferdelig. «Jeg skulle ikke ha sagt noe.»

«Sahir», beroliget hun ham. «Det går bra med meg.» Hun la armen rundt de anspente skuldrene hans, som om hun visste hvor mye denne samtalen hadde tatt på ham.

«Vil du være mer forsiktig?»

Hun nikket. «Alt skal gå bra.»

*

Tre uker senere, tilbake på skolen, fikk han beskjed om at moren var alvorlig syk.

På vei hjem fikk Sahir beskjed om at dronning Anousheh var død.




1

«Min beslutning er tatt.”

Kronprins Sahir av Jananas dype stemme fikk noen skuldre til å stivne, før teamet hans raskt reiste seg for å bukke. Hans opptreden ved dørene til spisesalen var litt uventet – han skulle tross alt være ovenpå og forberede seg til et bryllup.

Hans hjem i Belgravia var elegant – en hvit stukkaturbygning med en balkong som gikk fra stuen til hovedsoverommet. På baksiden var det en inngjerdet hage med sikker heisadkomst til hovedboligen, som var stor nok til å romme leiligheter for de ansatte.

Men til syvende og sist, når han var i London, var det Sahirs hjem.

Det føltes ikke slik denne morgenen.

Spisestuen hans, som ofte ble brukt til små mottakelser eller private middager, fungerte nå som møterom.

På vei ned fra rommene sine hadde Sahir passert palassets ansatte som bar morgendagens formelle antrekk opp til garderoben hans.

Siden Sahirs hovedresidens var palasset, var han mer enn vant til at ansatte kom og gikk der – men i London hadde han sin egen stab, i tillegg til et håndplukket team som fulgte ham.

At palassets følge kom hit, føltes som en inntrenging.

Ikke bare var de flere timer for tidlig ute, men Aadil – som nå var kongens fremste rådgiver – hadde sluttet seg til dem.

Aadil hadde vært en torn i øyet på Sahir siden barndommen. Det var mye historie mellom de to mennene – flere tiår – og i løpet av denne tiden var det få hyggelige minner Sahir kunne fremkalle.

Det var Aadil som kaldt hadde informert ham om dronningens død.

«Deres Høyhet», ble Sahir nå hilst med, mens han gikk gjennom rommet og satte seg ved bordenden.

Selv om han ble tatt på sengen, med vått hår og ubarbert ansikt, var det ingen tvil om at Sahir var den absolutte autoriteten da han gjorde tegn til at alle skulle sette seg ned, før han tok fatt på agendaen.

«I dag kreves det bare minimal sikkerhet. Hva mer?» Han henvendte seg til Pria, privatsekretæren sin.

«Noen mindre endringer til i morgen», sa hun og rakte ham en oppdatert plan. «Det er et stramt tidsskjema. Vi må dra herfra ti minutter tidligere.»

Sahir bladde gjennom planen og la merke til at det var lagt til andre oppdateringer under navnene på noen av gjestene som skulle delta på morgendagens tilstelning. Små ledetekster for å lette samtalen.

Kongen og dronningen i et nabokongedømme hadde nylig blitt besteforeldre igjen – godt å vite … han ville gratulere dem.

Så så han et ekstra forslag. Si Alf Mabrook. Tusen gratulasjoner.

Selv om det var et vanlig ordtak, virket det litt overdrevet – særlig for den ikke så overstrømmende Sahir.

Han leste videre.

En sultans svoger hadde gått bort – han ville kondolere på vegne av Janana.

Men det var en annen oppfordring … Si Atueatif maeak - jeg føler med deg. Det var litt mer personlig.

«Sir, hvis muligheten byr seg …»

Aadil begynte å mase om noen andre europeiske kongelige som skulle være der i morgen.

«Du fikk en utsøkt gave til bursdagen din – en gullamfora med juveler», fortsatte han. Han snudde seg mot Pria. «Har vi et bilde?»

«Det er ikke nødvendig.» Sahir løftet hånden for å hindre Pria i å lete gjennom nettbrettet sitt. «Det blir bare en kort hilsen.» Han så på Aadil.

«Sir …?» Aadil rynket pannen.

«Jeg trodde at et medlem av Jananas kongefamilie alltid måtte være fattet – ikke løpe rundt og håndhilse og skryte …»

«Det er en hårfin grense, sir.»

«Ikke for meg.» Sahir kunne være like stiv og streng som sin far.

Morens plutselige død hadde knust Sahir, og han hadde fått en rask leksjon i hvor viktig det var å opptre iskaldt og skjerme følelsene sine.

I motsetning til sin far, rådførte han seg ikke med sine rådgivere om alt han foretok seg, og han hadde heller ikke endeløse møter med Hakaam, stjernetyderen.

Sahir stolte på seg selv.

Hvis han trengte visdom eller veiledning, dro han alene ut i ørkenen, i stedet for å lete etter svar i for lengst utbrente stjerner.

«Forsiktig samtale, sir …», fortsatte Aadil.

Sahir så på ham. «Jeg er en gentleman, og jeg skal hilse respektfullt på alle.»

De gikk gjennom resten av planene for morgendagen. Han skulle forlate boligen sin klokken ti og slutte seg til bilkortesjen førtiåtte minutter senere. Han skulle være tilbake klokken 18.00, og flyet til Janana skulle gå klokken 23.00.

«Takk.»

Han skulle til å reise seg, men Aadil tok ordet igjen. Spørsmålet om sikkerhet var tydeligvis fortsatt i tankene hans.

«Deres Høyhet, jeg må understreke at disse gjestene er høyt profilerte. Det ville være uforsiktig av oss å ikke øke sikkerheten.»

«Seremonien i dag er en privat affære», svarte Sahir rolig. «Når det gjelder mottakelsen – det er ikke stort mer enn en middag. Det er et lukket sted, med en utvalgt gruppe gjester.»

Carter Bennett, hans mangeårige venn, hadde nylig giftet seg med en nesten fremmed. Det lykkelige paret var nå vertskap for en intim feiring av begivenheten i London.

Mottakelsen etter bryllupet var imidlertid så uformellt at hvis Sahir ikke allerede hadde vært i London i kongelig ærend, ville han ha hatt vanskelig for å forsvare å delta. Men for en gangs skyld hadde den travle timeplanen hans fungert til hans fordel, og han hadde sagt ja til å være Carters forlover. Oppgavene hans var enkle. Han skulle blant annet være med på kakeskjæringen på sykehuset til brudens mor, etterfulgt av middag på en restaurant i nærheten. Han hadde ikke engang  fått beskjed om å forberede en tale.

Sahir ville ikke at hans tilstedeværelse der skulle bli et problem, og sa det samme til Aadil nå. «Carter har sine egne sikkerhetsordninger. Han valgte likevel stedet med mine krav i tankene.» Han henvendte seg til Maaz, som sammen med en annen offiser ved navn Layla var en del av livvaktene hans i dag. «Er du fornøyd med situasjonen?»

Det var Layla som nikket. «Alle gjestene har blitt kontrollert. Carter vet at han ikke skal snakke om tittelen din. Restauranten overvåkes nå, og jeg skal avløse dem så snart brudefølget ankommer. Maaz er på vei til pleiehjemmet.»

«Utmerket», sa Sahir. «Som jeg allerede har sagt – minimal sikkerhet i dag.» De mørke øynene hans møtte Aadils, nærmest utfordret ham til å protestere.

«Sir …» Aadil nikket klokelig.

Sahir sendte bort teamet sitt … for nå.

De fleste gledet seg til en uventet fridag, men noen få ble igjen – og Aadil ble selvfølgelig værende.

Det var tydeligvis én siste ting å ta seg av før Sahir kledde på seg.

Faisal, hans major-domo, plasserte et gratulasjonskort foran ham. Sahir gikk for å ta opp den juvelbesatte pennen han brukte i kongelige anliggender, men nølte så – dette var tross alt personlig.

Så lite var personlig i Sahirs liv, og selv om det kanskje ikke spilte noen rolle, ba han om sin favorittkulepenn – en gave fra Carter.

«Hva heter bruden?» spurte Sahir.

«Grace», sa Faisal. «Selv om du bare kunne sette Til de nygifte …»

Han avskydde å skrive kort, og vanligvis var det bare hans underskrift som trengtes, men siden det var Carter …

Han skrev noen korte ord om at han ønsket dem lykke til i fremtiden, så skrev han navnet sitt, og var glad for at han for en gangs skyld kunne utelate tittelen. Faisal orienterte ham om bryllupsgaven som var blitt valgt ut.

«En kandelaber i sølv og roségull fra Sitaren-kolleksjonen. Bobèches-avbildningen …»

«Takk», avbrøt Sahir ham.

Han kjente til kolleksjonen. Og selv om han kunne ha spøkt med at han håpet brudgommen ville få beholde den etter skilsmissen, ble tanken ikke delt.

Han diskuterte aldri personlige forhold.

Vanligvis avskydde han å gi bort arven sin, men Carter, som var en dyktig arkitekt, arbeidet sammen med ham om planene for restaureringen av slottet, og ville sette mer pris på skatten enn de fleste.

Med kortet og gaven i orden gikk han til hovedsuiten.

Det var litt som å kle seg til et engelsk bryllup, tenkte Sahir da han sto i garderoben og Faisal rakte ham antrekket.

«Det er synd at det bare er en rolig middag. Jeg liker faktisk et godt engelsk bryllup», sa Sahir.

«Du har vært i mange», sa Faisal seg enig.

Faisal hjalp ham med jakken og festet blomsten på jakkeslaget. Et uvanlig valg, tenkte Sahir og kikket ned på den lilla blomsten. Han syntes den var litt for stor … en smule uelegant, til og med …

Men det var tydeligvis en vannhyasint, og den var blitt fløyet inn fra Borneo for anledningen. Bruden hadde insistert, hadde Carter fortalt ham.

Selvsagt hadde hun det.

De nyrike var veldig flinke til å stille krav!

*

Da han var påkledd og klar til å hente brudgommen, gikk Layla gjennom de siste detaljene med Sahir.

«Jeg følger etter. Både Maaz og jeg skal være utenfor sykehjemmet og senere restauranten. Hvis pressen kommer, eller det er noen sikkerhetsproblemer …»

«Det blir det ikke.»

Sahir var selvsikker, men lyttet likevel da Layla fortalte ham den oppdaterte sikkerhetskoden til den private hagen og bakveien fra restauranten.

Sahir memorerte den lett og gjentok den mens han stakk nøkkelen i lommen, som han skulle bruke hvis koden sviktet.

Telefonen hans ringte, og han så at det var Carter. «Jeg er på vei», sa han til ham.

«Endring i planen», informerte Carter ham. «Vi møtes på sykehjemmet. Grace vil at jeg skal ha litt tid med moren hennes før vi skjærer opp kaken, for å forsikre seg om at hun er rolig. Og Sahir … jeg vet at du tror at dette handler om min bestefars testamente …»

«Carter», avbrøt han, «det spiller ingen rolle hva jeg mener.»

«Jeg vet at du ikke liker ekteskap …»

«Det gjorde ikke du heller.»

«Ting forandrer seg, Sahir. Mennesker forandrer seg.»

Sahir hadde imidlertid ikke noe ønske om å forandre seg, og ikke noe ønske om et kaldt ekteskap. Og han ønsket absolutt ikke kjærlighet. Han hadde allerede klart å trenere saken – det fantes en privat avtale med faren om at spørsmålet om ekteskap først skulle tas opp når han fylte førti.

Selv om han nå var trettifem, virket det litt for nært.

«Carter, du vet at jeg alltid vil ønske deg alt godt.»

«Det gjør jeg – men kan du også vise den samme høfligheten overfor Grace?»

«Selvsagt.» Sahir løy ikke – han håpet at begge parter fikk det de trengte av denne foreningen. For ham var et ekteskap en ren transaksjon. «Jeg ønsker dere begge alt godt.»

«Bra.»

«Og taler? Er du sikker på at du ikke vil …?»

«Det er en uformell middag», avbrøt Carter raskt. «Ingen grunn til å holde taler.»

«Som du vil.»

«Jeg møter deg på sykehjemmet. Send meg en melding når du kommer. Og takk for at du klarte å komme hit i dag. Det betyr mye.»

Sahir rynket pannen da samtalen ble avsluttet. Carter hørtes ut som om dette ekteskapet faktisk betydde noe for ham.

Men kynismen kom snart tilbake, og han smilte mørkt da han tok kortet og gaven som Faisal hadde lagt fra seg.

Dette ekteskapet hadde selvfølgelig ingenting med kjærlighet å gjøre.

Da han kjørte ut av den underjordiske garasjen i den elegante, sølvfargede bilen sin, oppdaget han at han var lettet over å være alene en stund – en sjeldenhet for Sahir.

Nå kjørte han ut av Londons sentrum til de ytre forstedene, mens han av og til kastet et blikk i bakspeilet på Layla som kjørte bilen bak. Maaz sto som avtalt allerede parkert utenfor sykehjemmet.

Sahir kjørte inn på parkeringsplassen utenfor en bygning som så veldig enkel ut. Layla fulgte etter ham og parkerte et passende stykke unna.

Han kikket seg rundt etter Carter, og skulle til å sende en melding om at han var der, da en drosje stoppet og et par svarte stilettsko tittet ut, etterfulgt av en masse lilla silke.

I bakspeilet så han Layla lene seg mot bilen, selv om han visste at hun fulgte nøye med … Det irriterte Sahir. Hvorfor ble alle ansett som en trussel?

Han fikk snart en rask oppdatering på telefonen, og kastet et blikk på Laylas tekstmelding.

Brudepike. Violet Lewis.

Sahir var fristet til å svare at han nok ville finne ut av det selv. Han tvilte på at det var mange som kledde seg i silkekjoler en lørdag ettermiddag på disse kanter. Men ja, den fantastiske kjolen var passende, med tanke på navnet hennes! Fargen var fiolett, korrigerte han, ikke lilla.

Han syntes det var et godt valg da han så kvinnens hudfarge. Huden hennes var veldig blek. Det blonde håret var satt opp, og noen lokker blåste i vinden da hun tok frem telefonen for å betale sjåføren. Hun så glad og ubekymret ut, helt uvitende om at hun ble overvåket av vaktene hans. Hun lo til og med av noe sjåføren sa.

Sahir så at hun løftet ut på en pent innpakket eske, og så lo hun igjen. Han lot seg friste til å åpne vinduet en anelse, litt nysgjerrig, ikke så mye på hva som ble sagt, men mer for å høre lyden av latteren hennes.

Hun vinket til sjåføren, og med den samme hånden løftet hun opp kjolen og gikk på høye hæler over den litt triste parkeringsplassen. Hun beveget seg med stil.

Sahir ble sittende i bilen og var ikke i humør til å småprate med brudepiken, som nå kikket inn gjennom glassdøren. Brudeparet var tydeligvis ikke i sikte, for hun skrev en melding på telefonen sin

Men da drosjen kjørte av gårde, endret hun raskt holdning.

Når de fleste kvinner ville ha sjekket utseendet sitt i et håndspeil, eller kanskje gått litt rundt, sank i stedet de rette skuldrene sammen, og hun lente seg mot veggen og lukket øynene.

Fra å ha vært blid og smilende, var hun nå en ensom skikkelse i en nydelig kjole. En trist skikkelse, til og med, for hun hadde lagt en hånd på magen, som for å berolige seg selv.

Sahir ble plutselig på vakt. Kanskje staben hans hadde rett … kanskje Violet Lewis faktisk var en trussel …

Men ikke den vanlige typen.

Sahir fikk lyst til å gå bort til henne og begynne med den forhatte småpraten.

For han følte at han skimtet den sanne Violet Lewis.


EPUB/images/9788284257624.jpg
Al ¥

CAROL MARINELLI -

Orkenens dronning
*

SUSAN MEIER

Var forste jul





